Nariadenie Komisie (ES) č. 323/97
z 21. februára 1997,
ktorým sa mení a dopĺňa nariadenie Rady (ES) č. 2406/96 ustanovujúce spoločné trhové normy pre určité produkty rybolovu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3759/92 z 17. decembra 1992 o spoločnej organizácii trhu s produktmi rybolovu a akvakultúry [1], naposledy zmenené a doplnené nariadením (ES) č. 3318/94 [2], a najmä na jeho článok 2 (4),
keďže nariadenie Rady (ES) č. 2406/96 [3] zavádza novú stupnicu veľkostných kategórií pre slede druhu Clupea harengus; keďže v prípade Baltických sleďov táto nová stupnica stanovuje špecifickú veľkosť pre produkty ulovené a vyložené severne od 59° 30′, avšak nezahŕňa také, ktoré sa mohli predtým použiť v rámci celého Baltiku;
keďže takéto opomenutie neberie do úvahy výrobné a predajné podmienky sleďov ulovených v Baltiku južne od 59° 30′; keďže by sa mali podľa toho znovu prijať kroky na zavedenie vhodnej veľkostnej kategórie pre tento produkt zmenou a doplnením nariadenia (ES) č. 2406/96;
keďže takáto zmena a doplnenie bude predstavovať technické prispôsobenie sa spoločným trhovým normám, ktoré ustanovuje článok 2 (4) nariadenia (EHS) č. 3759/92;
keďže opatrenia ustanovené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
Stupnica veľkostných kategórií, uplatniteľná na Baltického sleďa (Clupea harengus), sa v prílohe II nariadenia (ES) č. 2406/96 týmto mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie sa bude uplatňovať od 1. januára 1997.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. februára 1997